- Vi ønsker mer politisk styring, mer samarbeid og langt klarere ansvarslinjer innenfor helseforetaksmodellen, heter det i innstillingen fra Venstres velferdsutvalg som partiets landsmøte skal diskutere til helgen.

Utvalget mener at ansvaret i dag er pulverisert mellom helseforetakene og regjeringen, og vil pålegge regjeringen med jevne mellomrom å legge fram en stortingsmelding som tydeliggjør regjeringens politikk.

Partiet vil også at det skal lages klarere retningslinjer for hvilke oppgaver de ulike sykehusene skal ha. Sykehusplanen skal skissere geografisk beliggenhet og redegjøre for nasjonale, regionale og lokale funksjoner ved de enkelte sykehusene.

Partiet foreslår også at kommunene skal overta deler av spesialisthelsetjenesten som for eksempel smertebehandling og rehabilitering. For at de skal kunne overta nye oppgaver må flere kommuner slå seg sammen for å bli større og sterkere, mener Venstre. (ANB—NTB)